પાટીદાર અભિવાદન કાર્યક્રમ પૂરો થયા પછી સ્થળની નજીક એક પોલીસ જવાન ઘરે જવા લિફ્ટ માગી રહ્યો હતો. એક કારચાલકે કાર ઊભી રાખી. પોલીસમેન અંદર પાછલી સીટ પર બેસી ગયો. ચાલકે આગળ બેસવા કહ્યું ત્યારે પોલીસમેને જવાબ આપ્યો તે આંચકો આપનારો હતો. તેણે કહ્યું, “ધમાલ કરનારા ઉતારી ઉતારીને મારે છે. યુનિફોર્મમાં જોઇને તો છોડશે જ નહીં.” અગાઉના આંદોલન વખતે થયેલા અનુભવ પછી પોલીસ પણ ‘દૂધના દાઝ્યા છાશ ફૂંકી ફૂંકીને પીવે’ તે રીતે કામ કરી રહી હોય તેમ લાગી રહ્યું છે. કોઇ રિસ્ક લેવા તૈયાર ન હતું. પોલીસની સંખ્યા ઓછી ન હતી. આખા આયોજનમાં ૬ તો ડીવાયએસપી કક્ષાના અધિકારીઓને કામે લગાવાયા હતા, પરંતુ ન તો આવી ઘટનાનો કોઇ ઇનપુટ મેળવી શકાયો કે ન સ્થળ પર મોબ મેનેજમેન્ટ કરી શકાયું. એક ઉચ્ચ પોલીસ અધિકારીએ કહ્યું કે, “પોલીસ સરકાર માટે અને જનતા માટે કામ કરે છે. કોઇ પાર્ટીના પ્રચાર કાર્યક્રમ માટે નહીં.” લાગે છે કે પોલીસને પણ આ હકીકત અગાઉના અનુભવ પરથી સમજાઇ ગઇ છે.